[{"text_idx": "#000000", "text": "Por kio utilas Libera Folio?"}, {"text_idx": "#000001", "text": "Libera Folio estis fondita antau\u0306 dudek jaroj por prilumi akutan krizon en UEA. Multo s\u0302ang\u0302ig\u0302is en la mondo de post la jaro 2003, sed krizoj konstantas. Por kio do utilas nia bulteno? C\u0302u nur por fidinde kaj ripete informi, ke en Esperantujo c\u0302io dau\u0306re ac\u0302as, kiel komentis unu leganto?"}, {"text_idx": "#000002", "text": "En la unuaj jaroj de la nova jarmilo la organizita Esperanto-movado travivis unu el siaj regulaj krizoj. Temis pri konflikto inter funkciuloj de la Centra Oficejo de UEA kaj la sinsekvaj estraroj de la asocio, kies agadon multaj el la oficistoj trovis amatoreca, neserioza kaj detrua."}, {"text_idx": "#000004", "text": "La krizo akrig\u0302is en 2003, kiam sian demision pro similaj kialoj anoncis la konstanta kongresa sekretario Nikola Ras\u030cic\u0301. Tiu demisio ig\u0302is la sparko por la fondo de Libera Folio. La unua, teknike tre simpla versio estis lanc\u0302ita post nur unusemajna preparado. G\u0302ian arkivitan kopion eblas ankorau\u0306 vidi en la retejo de Kalle Kniivila\u0308. Teknike temis pri aro da simplaj html-dosieroj, mane g\u0302isdatigataj. Komentado ne eblis."}, {"text_idx": "#000005", "text": "Jen kelkaj el la unuaj artikoloj de 2003."}, {"text_idx": "#000006", "text": "La c\u0302efaj iniciatintoj de Libera Folio estis Kalle Kniivila\u0308 kaj Istva\u0301n Ertl, kiuj plu laboras pri g\u0302i. Dum la jaroj evidente ankau\u0306 multaj aliaj homoj kontribuis al la evoluo de la bulteno \u2013 interalie Jan-Ulrich Hasecke, kiu dum pluraj jaroj prizorgis la teknikan flankon de Libera Folio."}, {"text_idx": "#000007", "text": "Kiam la nova tekniko tion ebligis, malfermig\u0302is la eblo ne nur komenti la artikolojn de Libera Folio \u2013 legantoj ec\u0302 ekhavis la s\u0302ancon mem afis\u0302i ampleksajn artikolojn en la retejo. Kiel en multaj lokoj komence de la reta epoko, ankau\u0306 en Libera Folio la limoj de esprimlibereco kaj la respondeco de la posedanto de la platformo ne tuj estis evidentaj."}, {"text_idx": "#000008", "text": "Tim Owen, oficisto de Esperanto-Asocio de Britio, rakontas pri siaj tiamaj kaj nunaj impresoj:"}, {"text_idx": "#000009", "text": "Mia opinio pri Libera Folio evoluis dum la jaroj, de unu poluso g\u0302is la alia."}, {"text_idx": "#000010", "text": "Mi unue renkontis g\u0302in c\u0302irkau\u0306 2009. En tiu epoko c\u0302iun tagon aldonig\u0302is novaj komentoj, kaj do la fokuson havis ne la artikoloj, sed la lavango da komentoj kutime negativaj kaj idiotaj de malpleno de regulaj kontribuantoj. Ne s\u0302ang\u0302ig\u0302is mia sinteno nelonge poste, kiam leganto afis\u0302is artikolon plene ofendan pri malaperinta amiko mia, en la celo supozigi, ke tiu homo du jarojn poste deklarita mortinta, estis spiono. Mi tute ne akceptis la klarigon, ke: \u201dc\u0302iuj tekstoj, kiuj aperas sur blua fono, estas neredakciaj, kaj pri ilia enhavo respondecas sole la verkinto\u201d. S\u0302ajnis, ke la principo \u201dkia patro, tia filo\u201d aplikig\u0302as, kaj mi tute ne protestis, kiam mia tiama kolego Paul Gubbins en niaj konversacioj parolis pri \u201dLibera Kloako\u201d."}, {"text_idx": "#000011", "text": "Iam intertempe aferoj s\u0302ang\u0302ig\u0302is. La komentoj ne plu estas tiel multaj, kaj farig\u0302is eble indiki sian aprobon (au\u0306 male) per simpla alklako anstatau\u0306 tajpita respondo. Nun havas la fokuson la artikoloj, kutime profesi-nivelaj kaj c\u0302efe verkitaj tre diligente de redaktoro preta fari proprajn esplorojn, anstatau\u0306 remac\u0302i aliulajn novaj\u0302ojn."}, {"text_idx": "#000012", "text": "Jam dum multaj jaroj, mi opinias Liberan Folion la c\u0302efa kroniko (kaj sekve g\u0302ian redaktoron la c\u0302efa kronikisto) de la nuna epoko por historiistoj."}, {"text_idx": "#000013", "text": "Legantoj ne plu povas afis\u0302i artikolojn en Libera Folio \u2013 de longe ekzistas aliaj, multe pli tau\u0306gaj platformoj por libera verkado. Komentado plu eblas, kaj la plej multaj komentantoj sukcesas sekvi la normojn de civilizita interparolo. De tempo al tempo tamen plu neeviteble aperas la demando, c\u0302u tiu au\u0306 alia komento vere estas akceptebla."}, {"text_idx": "#000014", "text": "Eble parte inspirite de la diskutoj en Libera Folio, la konata hispana aktivulo Ton\u0303o del Barrio en 2008 formulis la leg\u0302on de Tonjo: \u201dSe reta diskuto sufic\u0302e longas, la probableco ke g\u0302i deflankig\u0302os al diskuto pri gramatikaj\u0302oj au\u0306 pri la uzata vortigo proksimig\u0302as al 1\u201d. Tiu leg\u0302o sendube validos ankau\u0306 rilate la diskuton pri c\u0302i tiu artikolo."}, {"text_idx": "#000015", "text": "Li mem multfoje kontribuis al Libera Folio, interalie jam en 2005 per dau\u0306re aktuala artikolo pri la c\u0302iam aktuala koncepto \u201dkabei\u201d, kiu lau\u0306 li ial s\u0302ajnas esti prestig\u0302a fenomeno. Ton\u0303o del Barrio trovas atentinda, ke Libera Folio senkabee dau\u0306rigas sian laboron ekde 2003:"}, {"text_idx": "#000016", "text": "Jam 20 jaroj, kiel pasas tempo! En epoko en kiu projektoj tre malofte superas du-tri jarojn, foje ec\u0302 monatojn, kaj pacienco facile elc\u0302erpig\u0302as, estas gratulinda la dau\u0306ra penado de reta revuo."}, {"text_idx": "#000017", "text": "Libera Folio liveris al nia movado spegulon en kiu ni povas \u2013 kaj devas \u2013 rigardi nin, sen maskado. Profesiecan, kun vera j\u0302urnalisma instinkto, lau\u0306 la reguloj de la metio: interesaj temoj, funda esplorado, trafa redaktado, ec\u0302 atentokaptaj c\u0302eftitoloj. Kun spaco ankau\u0306 por debato, por prezenti vidpunktojn pri nia komunumo, g\u0302iajn celojn, direkton kaj ankau\u0306 g\u0302iajn erarojn. Libera Folio estas jam de antau\u0306 longe la loko kie ni objektive serc\u0302as la evoluon de nia komunumo."}, {"text_idx": "#000018", "text": "Mi fieras pri mia propra aparteno al g\u0302ia familio, kaj konfidas ke ni kune povos festi aliajn pliajn dudek jarojn. Je via sano, Libera Folio!"}, {"text_idx": "#000019", "text": "La c\u0302efa enhavo de Libera Folio ja estas ne komentoj, sed la novaj\u0302-artikoloj, plej ofte \u2013 sed felic\u0302e ne c\u0302iam \u2013 verkataj de la redakcio. Kvankam la gamo de temoj dum la paso de la jaroj vastig\u0302is, UEA kiel la c\u0302efa tutmonda Esperanto-organizaj\u0302o dau\u0306re restas en la centro de la atento. Evidente ankau\u0306 pri la evoluoj de TEJO ni dum la jaroj ofte artikolis, kaj ne c\u0302iam favore."}, {"text_idx": "#000021", "text": "Lau\u0306 mi, Libera Folio, kiel nia \u201dloka\u201d internacia amaskomunikilo, kontribuas al tio ke nia movado estas normala, vivanta socio kiel c\u0302iuj aliaj. C\u0302u kiel adoleskulo log\u0302anta en malproksima lando au\u0306 poste kiel gvidanto de internacia organizo, mi dau\u0306re aprezas kiel Libera Folio strebas al regula liverado de fres\u0302aj movadaj novaj\u0302oj, kiuj atingas preskau\u0306 c\u0302iun tavolon de nia movado kaj instigas la komunumon al viglaj diskuto kaj pripenso pri aferoj, kiuj por nia movada evoluo gravas."}, {"text_idx": "#000022", "text": "La vigleco de Libera Folio evidente variis dum diversaj periodoj, kaj la statistikaj\u0302oj de la malsamaj jaroj ne rekte kompareblas, c\u0302ar statistikiloj evoluis kaj oni lernis forfiltri au\u0306tomatajn vizitojn el la ciferoj."}, {"text_idx": "#000023", "text": "Ekde decembro 2016, kiam estis lanc\u0302ita la nuna versio de Libera Folio, ni publikigis preskau\u0306 600 artikolojn, kiuj ricevis 9 415 komentojn. Se kalkuli arkivitajn artikolojn, kiuj ne estis transmetitaj al la nova retejo, dum la du jardekoj en Libera Folio vers\u0302ajne aperis proksimume du mil redakciaj tekstoj."}, {"text_idx": "#000024", "text": "La suma kvanto de pag\u0302omontroj ekde decembro 2016 g\u0302is nun estis 1,2 milionoj. Dum la lastaj jaroj la kvanto de pag\u0302omontroj dau\u0306re kreskas, kaj pasintjare ili atingis 211 000. C\u0302i-jare g\u0302is nun ni havis proksimume 55 000 pag\u0302omontrojn. La plej multaj vizitantoj dum 2023 venis el Germanio, Nederlando kaj Finnlando."}, {"text_idx": "#000025", "text": "La mezuma kvanto de pag\u0302omontroj c\u0302iutage estas c\u0302irkau\u0306 500, sed la cifero facile duoblig\u0302as, kiam aperas interesaj artikoloj. La plej populara artikolo dum 2022 estis La prezidanto de REU volas likvidi Ukrainion, kun proksimume kvar mil pag\u0302omontroj. C\u0302i-jare plej populara g\u0302is nun estis la artikolo Esperantistoj ambau\u0306flanke de la fronto, kun preskau\u0306 du mil pag\u0302omontroj."}, {"text_idx": "#000026", "text": "Barbara Pietrzak, multjara kunlaboranto de la Esperanto-redakcio de Pola Radio kaj eksa estrarano de UEA, trovas transforma la eblecon komenti artikolojn, kiun Libera Folio proponis al la esperantistoj en epoko, kiam sociaj retejoj kiel Facebook ankorau\u0306 ne ekzistis:"}, {"text_idx": "#000027", "text": "Gratulon pro la 20-jarig\u0302o de Libera Folio, kies komenco kongruis kun la reta epoko, tiam malfacile prognozebla. Tuj farig\u0302is klare, ke la reta komunikado estas pli g\u0302isdata ol la tiamaj informrimedoj."}, {"text_idx": "#000028", "text": "Libera Folio farig\u0302is tiel por meza Esperanto-parolanto centro sciiganta pri aktualaj aferoj de la Esperanto-movado, ne malofte tiklaj. Multaj krom esti pasivaj informklientoj komencis engag\u0302ite reagi kompreninte sian subjektan rolon en la movado. Libera Folio transformig\u0302is en Liberan Forumon."}, {"text_idx": "#000029", "text": "Nun malgrau\u0306 lavanga disfloro de diversspeca informfluo Libera Folio sendube konservas sian primaran informrolon."}, {"text_idx": "#000030", "text": "Nun eblas sekvi Liberan Folion ne nur en la retejo, per retpos\u0302ta abono au\u0306 la kutimaj komercaj sociaj retejoj, sed ankau\u0306 en Mastodon kaj en Telegram. En la Telegram-babilejo de Libera Folio partoprenanto kun la nomo Sator Arecu Moon trovis, ke Libera Folio \u201dstabile informas nin pri tio, ke en la Esperanto-movado c\u0302io estas dau\u0306re [ac\u0302e]\u201d."}, {"text_idx": "#000031", "text": "\u2013 Mi pensas ke Libera Folio, same kiel aliaj gazetoj pri Esperanto ne plu necesas, c\u0302ar mem Esperanto sin elc\u0302erpis kaj farig\u0302is simple artikolo en la lernolibroj pri la historio. En la efektiveco, nenia Esperanto plu estas. La mondon gajnis la angla, c\u0302iuj devas konfesi tion. G\u0302i estas internacia lingvo en multaj sferoj, kiuj bezonas internacian komunikadon de civitanoj el diversaj glob-anguloj, inklude komputikon, medicinon, ing\u0302enieradon, diversajn teknologiojn kaj sciencojn."}, {"text_idx": "#000032", "text": "Ne c\u0302iuj tamen konsentas pri la fina malvenko \u2013 multaj plu legas Liberan Folion. Ankau\u0306 vi, se vi atingis c\u0302i tiun linion. Pri kio vi volus legi pli en nia bulteno, kaj kiel g\u0302i povus ig\u0302i pli utila, lau\u0306 vi?"}, {"text_idx": "#000033", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000034", "text": "Nova retejo por esperantistaj librovermoj"}, {"text_idx": "#000035", "text": "Kial malgranda frato ig\u0302is sibo kaj ri?"}, {"text_idx": "#000036", "text": "Pri kio mi volus legi en via bulteno? Nu, mi volus legi humuraj\u0302ojn, amuzajn rakontojn, belajn versojn, iomete pri trajtoj, moroj en diversaj kulturoj, anoncojn pri gravaj eventoj en scienco, kulturo, ekonomio, ... Tamen tiojn c\u0302i mi eble iam povas trovi en aliaj fontoj.\nDo nepre devas resti via plej c\u0302efa temo: politiko en tuta mondo, kritika rigardo al la movado kaj internaj kaj eksteraj rilatoj de E-o. Pri tio c\u0302i mi apenau\u0306 ie legos."}, {"text_idx": "#000037", "text": "Gratulon al Libera Folio pro g\u0302ia dudekjarig\u0302o kaj pro g\u0302ia interesa kaj altkvalita j\u0302urnalismo!"}, {"text_idx": "#000038", "text": "Por mi, la c\u0302efa trajto de Libera Folio estas honesta kurag\u0302o. Niaj tradiciaj organoj, kiel la revuo Esperanto de UEA, prezentas nur pozitivan, propagandan vizag\u0302on. Libera Folio ja prezentas sufic\u0302e da pozitivo, sed ne hezitas prezenti negativon kaj diversajn analizojn kaj vidpunktojn. Se scienca esploro klare montras ke NE estas du milionoj da Esperanto-parolantoj, sed nur eble 60-80,000 . . . tion oni ne legas en la propagandaj fontoj, ekzemple."}, {"text_idx": "#000039", "text": "Sen Libera Folio miaj scioj pri la mondo de Esperantistoj estus multe pli mallarg\u0302aj kaj malprofundaj."}, {"text_idx": "#000040", "text": "Preter la artikoloj, la sekvaj reagoj kaj komentoj estas ric\u0302a materialo. Ili ofte kontribuas interesajn kaj gravajn informojn kaj konstatojn. Kaj ili egale ofte montras kial Esperantujo estas tia, kia g\u0302i estas. Mi ofte pensas pri la usona humuristo Walt Kelly, kiu verkis serion de bildstrioj \u201cPogo\u201d. Konata frazo el g\u0302i estas \u201cNi renkontis la malamikon, kaj li estas ni.\u201d"}, {"text_idx": "#000041", "text": ">Se scienca esploro klare montras ke NE estas du milionoj da Esperanto-parolantoj, sed nur eble 60-80,000"}, {"text_idx": "#000042", "text": "Tie tute ne temas pri scienca esploro, kiu ja ne eblas pro diversaj kialoj. Simple jam la demando kiam oni povas diri, ke iu \u201cparolas Esperanton\u201d estas tre disputebla.\nC\u0302iam oni povas nur taksi la nombron de parolantoj."}, {"text_idx": "#000043", "text": "C\u0302u vi legis la raporton? G\u0302i estas la plej realisma kaj scienca taksado, post la taksado de la Usonano Sidney Culbert (Psikologo/Pseu\u0306do-lingvisto) kiu faris enkabinetan studon, sen ia ajn rilato al la reala mondo. Lia taksado estis akceptita de la \u201cWorld Almanac and Book of Facts\u201d, kaj post tio g\u0302i dau\u0306re aperas en aliaj fontoj. DU MILIONOJ DA HOMOJ PAROLAS ESPERANTON!"}, {"text_idx": "#000044", "text": "Mi estas Usonano. Kiam mi prezentas al mi la demandon: \u201cKiom da homoj en Usono kapablas sidi kune en restoracio kaj babili dum 1-2 horoj en Esperanto pri diversaj temoj\u201d? mi kredas ke temas pri malpli ol 200-300."}, {"text_idx": "#000045", "text": "Mi legis la raporton, sed mi ne kredas, ke oni povas ec\u0302 nur iom fideble taksi la nombron de esperantistoj tutmonde. Estas tro da necertaj\u0302oj."}, {"text_idx": "#000047", "text": "Se ni difinas la kapablon paroli Esperanton lau\u0306 la eu\u0306ropkomunumaj lingvoniveloj, mi taksas la maksimumajn nombrojn jene:"}, {"text_idx": "#000049", "text": "Mi la pasintajn tagojn iom provis amatore kunmeti Esperanto \u2013 korpuson por trovi kolokaciojn. La unua problemo estas, ke tio estas kvazau\u0306 neebla: simple ne ekzistas sufic\u0302e da kvalitaj tekstoj en Esperanto.\nLa dua problemo estas, ke ec\u0302 en eta korpuso de ekz. 5 milionoj da vortoj oni trovas treege malmulte da kolokacioj.\nMiaopinie tio diras multe pri la lingvonivelo de esperantistoj."}, {"text_idx": "#000050", "text": "Jes, oni multe troigas la nombron de E-parolantoj. Jes, nia kara lingvo jam naturig\u0302is sed certe ankorau\u0306 ne maturig\u0302is."}, {"text_idx": "#000051", "text": "Jes, vi pravas, ke la lingvonivelo ne povas esti alta. En la artikolo de LF kun la titolo C\u0302u la c\u0302ina por hungaroj pli facilas ol Esperanto? oni mencias, ke unu kialo por tiu malalta lingvonivelo estas la propagandita facileco de Esperanto. Kial mi klopodu, c\u0302ar c\u0302i tio estas ja tiel facila?"}, {"text_idx": "#000052", "text": "Jes, prave. Je la elementa nivelo Esperanto por multaj sendube estas pli facila, sed preter tiu nivelo necesas studi same serioze kiel por aliaj lingvoj.\nNi ofte indignig\u0302as, ke lingvistoj ne serioze taksas Esperanton, sed c\u0302u tio surprizas, se oni pripensas, ke la supozata facileco de E-o estas propaganda argumento numero unu?"}, {"text_idx": "#000053", "text": "Lingvistoj ja scias, ke lingvo estas kompleksa sistemo kaj neniam povas esti vere facila. Do, lingvo reklamita \u201cfacila\u201d ne povas esti afero serioza."}, {"text_idx": "#000054", "text": "Kompreneble ankau\u0306 kulpas la nuna tempo.\nMi antau\u0306 nelonge eklernis memstude la italan. Sed apenau\u0306 plu ekzistas lerniloj kaj granda vortaro entute mankas.\nFelic\u0302e hejme mi parolas duon-nederlandan duon-germanan dialekton kaj senprobleme povas uzi germanlingvajn lernilojn pri la itala.\nMi supozas, ke tio estas la sorto de c\u0302iuj relative malgrandaj lingvoj: krom la anglan oni apenau\u0306 plu lernas/os aliajn fremdajn lingvojn."}, {"text_idx": "#000055", "text": "Lernado de (fremdaj) lingvoj baldau\u0306 farig\u0302os s\u0302atokupo de stultuloj... C\u0302u ili ne scias, ke ekzistas traduk-apoj?"}, {"text_idx": "#000056", "text": "Siatempe mi komentis ke se la takso de Nielsen estas g\u0302usta, tiam 5 % de c\u0302iuj esperantistoj en la mondo c\u0302eestis la UK en Lille en 2015. Ne 5 % de la membroj de UEA, au\u0306 5 % de tiuj kiuj membras en ia esperanta asocio, sed 5 % de c\u0302iuj esperantistoj, ie ajn en la mondo. Tio s\u0302ajnas malvers\u0302ajna."}, {"text_idx": "#000057", "text": "Neniu vere scias kiom da esperantistoj ekzistas. Ankau\u0306 ni mem ne scias."}, {"text_idx": "#000058", "text": "Via aserto supozas, ke c\u0302iuj c\u0302eestantoj en la kongreso de Lille parolis esperanton... Tio s\u0302ajnas malvers\u0302ajna."}, {"text_idx": "#000061", "text": "La \u201cEsperanto movado\u201d estas konstruita sur multaj grandaj mitoj kaj propagandajn punktojn."}, {"text_idx": "#000062", "text": "La facileco de la lingvo (vi mastre g\u0302in en du semajnojn!), la ekzisto de la \u201cmonda lingvo problemo\u201d, la mito ke lerni g\u0302in radikale s\u0302ang\u0302os la vivo de homo(j)n ktp ktp."}, {"text_idx": "#000064", "text": "Tio estas efektive mito, kiel pruvadas la LF-komentoj, ofta fonto de g\u0302ojo kaj amuzo."}, {"text_idx": "#000065", "text": "> la ekzisto de la \u201cmonda lingvo problemo\u201d"}, {"text_idx": "#000067", "text": "> la mito ke lerni g\u0302in radikale s\u0302ang\u0302os la vivo de homo(j)n"}, {"text_idx": "#000068", "text": "Ofte E-o nedisigeble enplektig\u0302as en la vivon de la lerninto g\u0302is tia grado, ke lia/s\u0302ia vivo efektive s\u0302ang\u0302ig\u0302as. C\u0302u la s\u0302ang\u0302o estas radikala (kaj pozitiva au\u0306 negativa), tio estas alia demando."}, {"text_idx": "#000069", "text": "Jes kaj por tio celon oni uzas la Lingvafrankaon kio funkcias c\u0302e la Internacia, regiono au\u0306 nacia nivelo. Kompreneble la Plej multaj de la homojn en la mondo estas multlingvaj ekzakta por tion kialon."}, {"text_idx": "#000070", "text": "C\u0302e la nuntempa por la plejparte tio estas la angla c\u0302e la Internacia nivelo."}, {"text_idx": "#000071", "text": "Sed ankau\u0306 la franca, la hispana, la portugala, la rusa, kaj ec\u0302 Pig\u0302ino au\u0306 kreola lingvoj estas uzata kiel pontolingvon, notinde en Nig\u0302erion por ekzempla."}, {"text_idx": "#000072", "text": "PS kiel notas c\u0302i tie, eble esperanto estas pli facile por oni atingi la bazan nivelon, sed por atingi la mastre nivelon tio estas egalan malfacilan kiel iu ajn natura au\u0306 Etna lingvo."}, {"text_idx": "#000073", "text": "Se por atingi nur baza nivelo en la \u201cinternacia lingvo\u201d estas sufic\u0302a, tien paroli rudimenta la angla, Franca, portugala ktp estas tau\u0306ga por tion celon!"}, {"text_idx": "#000074", "text": "Lerni iu ajn fremdan lingvon povas radikala s\u0302ang\u0302i la homon, kaj prezentas al si nova\nkultura, novaj amikoj, novaj pensmanieroj ktp"}, {"text_idx": "#000076", "text": "Bedau\u0306rinde, mi ne studis kaj praktikis nia sankta klingono por 20 jarojn, malkiel la esperantistoj elitoj, kiu komentas c\u0302i tie."}, {"text_idx": "#000077", "text": "Do eble 20 jaroj estas sufic\u0302e tempo por mastre la \u201cfacila\u201d internacia lingvo..."}, {"text_idx": "#000078", "text": "Se mi ne eraras, la artikoloj ne plu estas subskribitaj per au\u0306tornomo, c\u0302u vi uzas nun ChatGTP?"}, {"text_idx": "#000079", "text": "La redakciaj artikoloj neniam estis subskribitaj. Artikoloj de kunlaborantaj au\u0306toroj estas subskribitaj."}, {"text_idx": "#000081", "text": "Due, vi mencias la estig\u0302kialon de Libera Folio kaj la forlason de la skipo de homoj kun granda merito, kio efektive kau\u0306zis grandan krizon, sed oni neniam forgesu la grandan antagoniston, kiu c\u0302efrolis en tiu krizo: Renato Corsetti."}, {"text_idx": "#000082", "text": "En intervjuo kun la Ondo, li diris:"}, {"text_idx": "#000083", "text": "\u201cMi komprenas, ke mi estas rakontanta mian tutan vivon. Mi provu resumi la aferon per unu frazo: la generacio de Lapenna konstruis fortan movadon, mia generacio malkonstruis g\u0302in\u201d"}, {"text_idx": "#000086", "text": "Oni ec\u0302 malpli forgesu, ke li dau\u0306re estas komitatano de UEA. Lia rolo jam finludig\u0302is, sed ni ne forgesu, ke la Komitato kaj estraro de UEA plenas je sinjoroj kaj sinjorinoj \u201cCorsetti\u201d kiuj konstante, aktive kaj vigle dau\u0306rigas la malkonstruadon de la movado per c\u0302iaj eblaj kretenaj\u0302oj."}, {"text_idx": "#000088", "text": "C\u0302u ne estus simple forigi, kiel petite, vian antau\u0306an ofendan profilbildon, Leon, kaj tiel dau\u0306re uzi vian veran nomon, ol krei novan konton kaj ataki malantau\u0306 kas\u0302nomo?"}, {"text_idx": "#000089", "text": "Gratulon pro via grava laboro en Esperantujo."}, {"text_idx": "#000090", "text": "mi gratulas pro via jubileo kaj dankas pro via persista laboro! Mi trovas Liberan Folion ege utila informilo pri faktoj kaj opinioj. Lau\u0306 mi g\u0302i ne nur ekzistu por balanci mankojn de UEA, sed por tutg\u0302enerale disvastigi temojn kaj debatojn, kiuj aktualas en nia komunumo kaj kiuj, c\u0302u ne, nian komunumon grandparte konsistigas."}, {"text_idx": "#000091", "text": "Simile kiel Klaus mi gratulas kaj dankas al Libera Folio. Vi estas unu el la lastaj fadenoj, kiuj ligas min kun Esperanto. Estas ankorau kelkaj poemoj kaj prozajhoj kaj iom da rememoroj pri la gejunuloj, kun kiuj mi Esperantumis antau 40-30 jaroj!"}, {"text_idx": "#000092", "text": "Ni petis komentojn de pluraj konataj esperantistoj, kaj kelkaj venis kiam la artikolo jam estis verkita. Jen unu el ili:"}, {"text_idx": "#000093", "text": "Libera Folio estas nemankebla sendependa fonto de informoj pri la Esperanto-movado. LF raportas pri temoj ignoritaj de c\u0302iuj aliaj E-eldonaj\u0302oj. Movadaj organoj ne volas raporti memkritike pri si mem, ne volas travideble paroli pri gravaj decidoj, kaj ne volas diskuti gravajn temojn en Esperanto-politiko. Kiu raportus pri la fakto ke REU subtenas la neprovokitan militon kontrau\u0306 Ukrainujo, se ne LF? Esperantistoj bezonas scii tion, kaj la komentejoj de LF estas grava loko por diskuti gravajn aktualajn temojn."}, {"text_idx": "#000094", "text": "Miaopinie Libera Folio estas grava forumo en kiu oni povas legi senpartiajn, sendependajn, kaj politike nekorektajn foje, opiniojn pri la Esperanto-movado, kun la intenco plibonigi g\u0302in."}, {"text_idx": "#000096", "text": "Mi pensas ke Libera Folio estas utila por ekkoni skandalajn onidirojn. G\u0302i estas la skandalmema revuo de nia movado. C\u0302i tie multaj oldaj emerituloj kaj senfaruloj povas plendi kontrau\u0306 junuloj de TEJO kaj kontrau\u0306 aliaj maljunuloj, kiu dau\u0306re laboras en UEA."}, {"text_idx": "#000097", "text": "Nu, mi jam skribis, ke prizorgata de UEA retejo Esperanto. net, kiu devus servi kiel \u201calterig\u0302a pag\u0302o\u201d kaj provizi informon pri Esperanto al homoj, kiuj unuafoje eksciis pri g\u0302i, estas farita vere fus\u0302e. Mi esploris ties pag\u0302on \u201cLibroj en Esperanto\u201d en ok lingvaj versioj (en angla, franca, germana, nederlanda, itala, hispana, portugala, rusa). Ili donas ligilojn al kvar ekzemploj de Esperanta literaturo:"}, {"text_idx": "#000098", "text": "1) Kurso \u201cLa teorio Nakamura\u201d c\u0302e Lernu. Tamen la ligiloj en preskau\u0306 c\u0302iuj versioj gvidas al la c\u0302efa pag\u0302o de Lernu, kaj nur en la ruslingva \u2014 al la pag\u0302o de la kurso (kiun oni, tamen, ne povas malfermi sen registrig\u0302o)."}, {"text_idx": "#000099", "text": "2) \u201cGerda malaperis\u201d. En preskau\u0306 c\u0302iuj versioj ligiloj gvidas al pag\u0302oj, konservitaj en la Interreta Arkivo (c\u0302u efektive oni ne povis trovi c\u0302i verkon aliloke?), kaj nur en la franclingva \u2014 al reta kurso surbaze de la libro."}, {"text_idx": "#000100", "text": "3) \u201cFajron sentas min interne\u201d. C\u0302iuj ligiloj gvidas al la teksto lau\u0306 la ^-sistemo.(!) Kion devas pensi homo, nenion scianta pri la lingvo, kiam li ekvidos tion?"}, {"text_idx": "#000101", "text": "4) \u201cVojag\u0302o en Esperanto-lando\u201d. C\u0302iuj ligiloj ne funkcias pro nekorekta adreso. (!)"}, {"text_idx": "#000102", "text": "Kaj la pag\u0302o en la germanlingva versio restas netradukita. (!)"}, {"text_idx": "#000103", "text": "Mi nur povas diri, ke se oni tiel laboras por Esperanto, do prefere oni tute ne laboru. Kun tiaj amikoj nia lingvo vere bezonas neniujn malamikojn."}, {"text_idx": "#000104", "text": "Mi rigardis iomete al la hungara kaj la hebrea versioj.\nMi trovis jenan informon sube (en Esperanto, en la hungara versio):"}, {"text_idx": "#000106", "text": "Kompreneble la pimulto de la ligiloj estas ne atingeblaj \u2013 au\u0306 bezonas permeson au\u0306 entute ne troveblaj. Aliaj \u2013 montras tre malnovan materialon."}, {"text_idx": "#000107", "text": "Jes, granda parto da lingvaj versioj restas neg\u0302isdatigita ekde tempo, kiam UEA ekadministris la retejon."}, {"text_idx": "#000111", "text": "1.1.1. Baza informado. Atingi, ke c\u0302iu homo kun baza klereco (ekz. g\u0302is la 7a klaso en lernejo) sciu kernajn faktojn pri Esperanto kaj havu aliron al pli detalaj kaj aktualaj informoj en sia(j) lingvo(j) de klerig\u0302o."}, {"text_idx": "#000112", "text": "Kaj en la realo ni vidas, ke instrumento, kiu en la cifereca epoko estas ege grava por informi pri Esperanto, trovig\u0302as en tute nekontentiga stato kaj oni evidente neglektas g\u0302in. Kian do impreson mi povas havi pri c\u0302i tiu organizo? Kaj c\u0302u mi emos doni mian monon al g\u0302i? Pri c\u0302iuj niaj problemoj kulpas neniu, krom ni mem. Ankorau\u0306 neniam estis tempo tiom favora al Esperanto, kiel la nuna, tamen la movado sukcesas plu kaj plu preteriri eblojn, kiujn g\u0302i povus havi. Se nenion s\u0302ang\u0302i c\u0302i-terene, ni estos en \u201cakuta krizo\u201d ne dudek jarojn, sed c\u0302iam."}, {"text_idx": "#000113", "text": "Kion atendi de fus\u0302asocio, kiu sidante sur monego sukcesis detrui sian Centran Oficejon kaj post 10 jaroj ec\u0302 ne sukcesas aperigi sian propran retpag\u0302aron?"}, {"text_idx": "#000114", "text": "Prezidantoj Charters kaj Maia estas la plej grandaj detruantoj iam ajn en la historio de la E-movado."}, {"text_idx": "#000115", "text": "Esperanto urg\u0302e bezonas pli dignan internacian reprezentanto."}, {"text_idx": "#000117", "text": "Mi promesis skribi komenton okaze de la 20-jarig\u0302o de Libera Folio sed malsukcesis plenumi la aferon g\u0302ustatempe... Eble tamen mi ne atendu g\u0302is la venontjara, samdata festo."}, {"text_idx": "#000118", "text": "En mia propra E-vivo, LF ludis gravan rolon. Mi resumus unufraze mian sperton dirante ke danke al LF mi malkovris ke tamen estas vivo preter la kutima tedo. En tiu c\u0302i organo mi povis partopreni en veraj diskutoj, kio siavice kondukis al persona konatig\u0302o kun homoj diverskiale interesaj al mi. Mi ekz. memoras ke per serio de demandoj okaze de kandidatig\u0302o por la Komitato de UEA, mi havis la s\u0302ancon prezenti ideojn kaj mensajn imagojn (realisme bombastajn, haha) kiujn mi tiutempe ankorau\u0306 havis pri la afero Esperanto. Jam tiam, antau\u0306 pluraj jaroj, mi menciis kun miro la absolutan inertecon de la Komitato (kio lastatempe ig\u0302is ec\u0302 la temo de aparta artikolo)"}, {"text_idx": "#000119", "text": "Ie en mia arh\u0302ivo kus\u0302as papera, porinforma versio kiun ni kelkaj simpatiantoj de LF disdonis dum la UK en Vilno, Litovio (2005). Efektive, jam frue mi ig\u0302is entuziasma pri LF tial ke, kiel jam iuj aliaj menciis c\u0302i tie, g\u0302ia kritika, honesta alrigardo estis vere bezonata en nia marg\u0302ena mondeto."}, {"text_idx": "#000120", "text": "Intertempe mi maljunig\u0302is, ig\u0302is pli skeptika pri c\u0302io, ec\u0302 pri LF mem. Sed mi dau\u0306re aprezas g\u0302in. Gratulon kaj dankon."}, {"text_idx": "#000124", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]